钦定古今图书集成/方舆汇编/职方典/第1331卷 > 《苏东坡寓惠集序》翁鸿业
## 钦定古今图书集成/方舆汇编/职方典/第1331卷 > 《苏东坡寓惠集序》翁鸿业

东坡先生奎宿堕地，磨蝎乘之，故虽名远德尊，竟轗
坷没齿。盖其意象疏托，不合时宜，物已是蛾眉，而谈
啁弩脱，遂致腐翼见轧，助含胶以沙迷阳之夔有由
也。先生称“逐臣于惠者，九百四十日有奇，不妨长作
岭南人”之句，澹焉忘归意。四百三十二君投奎履井
中，俾吐奇且久，泉石庶色色飞耳。乃岭外著作，更尔
仙仙。米襄阳所云“一唫而清风飒然”者，岂绝世名流，
至此方换胎骨？文以奇而奇亶矣？计其居惠复为西
湖，长湖视钱塘一碧，具体而微春涨可试舫，翛然孤
往，而先生之托迹不俗也。酒食地狱久矣刑措，淘槐
炙芋，老饕安之，间徼腴羊。界破菜园，而先生之旅
食不杂也。欲人妄言，涤其沸骨，类饮竹虫酿，嘤讙接
响，以供捧腹，而先生之寄兴不浅也。相与数晨夕者，
翟李而外，有青裙白发，压酒以候观花，而先生之客
侣不孤也。唯是多难畏人，尚友东方一士，时谓“五柳
韵中，独许先生细和，无他气味”似也。且得解于逍遥
之旨，虽在危涛颠沛，而饮食“作字自若。先生之体道，
殆更有进焉。”余观黎是因氏所编《寓集》，举其四载须
眉宛宛墨光间，先生今日而在德益有邻矣。先生曾
刺杭，余每过鹤峰下，修部民礼，见芳祠昼掩，白日委
委，埋云一抔，女青蹙绿，低徊不能已已。闻之朱明之
阳，榕水之漈，有角巾野服，岁修俎豆于春梦祠者，先
生之灵庶其“在是乎？呼之即出，请以予言质之。”